[{"text_idx": "#000002", "text": "Mae treulio amser mewn gardd yn lles i\u2019r corff a\u2019r enaid, ac mae\u2019n bwysicach nag erioed yn ein dyddiau prysur ni. Daeth cyfleoedd i bobl Dyffryn Nantlle fod yn rhan o gynllun garddio cymunedol efo cychwyn Yr Ardd Wyllt ger y Co-op. Ers tua blwyddyn, mae\u2019r Orsaf wedi bod yn weithgar ar lain arall o dir ym mhentref Penygroes, sef Gardd Eden, tu o\u0302l i Gapel Calfaria. Am flynyddoedd, roedd y darn hwn wedi bod yn segur, ond bellach mae yn for o liw, diolch i\u2019r gwirfoddolwyr."}, {"text_idx": "#000003", "text": "Rhoddwyd nifer o welau yn eu lle, ac mae llysiau a blodau gwyllt yn tyfu. Mae croeso i unrhyw un fanteisio ar y ffrwythau a\u2019r llysiau. Weithiau byddant yn cael eu defnyddio ar gyfer risetiau Llond Bol.\nDwy awr yw\u2019r sesiynau garddio bob bore Mercher rhwng 10 a 12, ond yn aml, mae pobl yn galw draw i wneud hanner awr os yw hynny yn ffitio i\u2019w diwrnod. Mae rhai yn gwybod dipyn go lew, ac yn dod a\u0302 phlanhigion neu hadau dros ben efo nhw, eraill yn ddechreuwyr pur. Gwell gan rai dorri gwair, eraill yn fodlon chwynnu, eraill eisiau tasg ysgafnach."}, {"text_idx": "#000004", "text": "Dyma\u2019r tatws godwyd un bore, a rhoddwyd cynnig ar wneud sudd afalau ond bydd angen dipyn mwy o ddyfalbarhad efo hwn! Diben arall y garddio yw rhoi cyfle i bobl ganolbwyntio ar fyd natur a rhannu profiad neu straeon. Mae\u2019n ffordd wych o leddfu unigrwydd hefyd, a defod holl bwysig yw cael y baned a bisged a\u2019r sgwrs ar ddiwedd y sesiwn."}, {"text_idx": "#000006", "text": "Dyddiad y Sioe Hydref yw Sadwrn olaf Hydref, y 28, gyda\u2019r un amseroedd. Cofiwch y dyddiad a dewch draw i gefnogi. Boed yr hyn sy\u2019n cael ei arddangos yn hwb i\u2019r gweddill ohonom droi ati a phrofi manteision bod yn yr ardd."}]